DA Den Europæiske Unions Tidende C 301/41

Sag anlagt den 26. august 2008 — vwd Vereinigte Wirtschaftsdienste mod Kommissionen

(Sag T-353/08)

(2008/C 301/70)

Processprog: tysk

Parter

Sagsøger: vwd Vereinigte Wirtschaftsdienste AG (Frankfurt am Main, Tyskland) (ved Rechtsanwälte R. Bechtold, U. Soltész og C. von Köckritz)

Sagsøgt: Kommissionen for De Europæiske Fællesskaber

Sagsøgerens påstande

— Kommissionens beslutning af 19.2.2008 — COMP/M.4726 — Thomson Corporation/Reuters Group annulleres i sin helhed i henhold til artikel 231, stk. 1, EF.

— Kommissionen for De Europæiske Fællesskaber tilpligtes i medfør af artikel 87, stk. 2, i Rettens procesreglement at betale sagsøgerens omkostninger.

Søgsmålsgrunde og væsentligste argumenter

Sagsøgeren anfægter Kommissionens beslutning af 19. februar 2008 i sagen COMP/M.4726 — Thomson Corporation/Reuters Group, hvormed Kommissionen erklærede, at fusionen mellem udbyderne af økonomiske informationer Thomson Corporation og Reuters Group var forenelig med fællesmarkedet i henhold til artikel 8, stk. 2, i EF-fusionsforordningen (1).

Sagsøgeren har til støtte for søgsmålet anført, at den anfægtede beslutning er behæftet med åbenbare vurderingsfejl og retlige fejl samt betydelige procedurefejl. Sagsøgeren gør i den forbindelse ti anbringender gældende.

For det første er markedet for real-time datafeeds afgrænset fejlagtigt, hvorigennem beslutningen bliver selvmodsigende og i strid med Kommissionens beslutningspraksis.

For det andet er de deltagendes stilling på markedet og fusionens virkninger på markederne for real-time datafeeds vurderet fejlagtigt, idet det konkurrencepres, der udgår fra Thomson, er bedømt fejlagtigt ved bedømmelsen af de horisontale virkninger af fusionen, og misforstået ved bedømmelsen af de vertikale virkninger af fusionen.

For det tredje er der ved markedet for market data platforms set bort fra det konkurrencetryk, der udgik fra Thomson i kombination med Wombat som eneste seriøse konkurrent, ved bedømmelsen af de horisontale virkninger af fusionen.

For det fjerde er den styrkelse af Reuters incitament til at sikre mod tredjeparters adgang til contribution data, som følger af fusionen, ikke undersøgt.

For det femte, hvad angår markedet news, er de deltagendes stilling på markedet og fusionens virkninger på markedet bedømt fejlagtigt, og skabelsen af monopol på upstream-markedet er gjort mulig uden en logisk begrundelse.

For det sjette er der på markederne for desktop products in reseach & asset management og særligt på de nationale markeder for wealth management desktop products ikke foretaget tilstrækkelige undersøgelser af fusionens konkurrencemæssige virkninger.

For det syvende er fusionens samlede negative virkninger på tværs af grænserne ikke blevet undersøgt, selv om Kommissionen har medgivet i beslutningen, at de relevante markeder overlapper.

For det ottende er tilsagn, som ikke berører alle markeder, på hvilke fusionen fører til hindringer for en effektiv konkurrence, blevet anset for tilstrækkelige.

For det niende er tilsagnene på de omfattede områder i øvrigt uegnede til at sikre en effektiv konkurrence.

For det tiende er sagsøgerens ret til at blive hørt blevet tilsidesat som følge af procedurefejl.

(1) Rådets forordning (EF) nr. 139/2004 af 20.1.2004 om kontrol med fusioner og virksomhedsovertagelser (»EF-fusionsforordningen«), EUT L 24, s. 1.